ભારતના અનેક લીજેન્ડરી નૃત્યકારો વિશે વાત કરી શકાય પણ વર્તમાનમાં કોઇ લીવિંગ લીજેન્ડનું નામ લેવું હોય તો તે હોઇ શકે.. બિરજુ મહારાજ. તેમના જેવા મહાન કથ્થક ડાન્સર બીજા કોઇ થયા નથી. કથ્થકના સૌ પ્રથમ શિક્ષક ઇશ્ર્વરપ્રસાદજીના તે શિષ્ય કહેવાય. અલ્હાબાદ ઘરાનાના આ બિરજુ મહારાજે કથ્થકને વર્લ્ડ ફેમસ બનાવ્યું છે. તેમણે મહાન નૃત્યકારો શંભુ મહારાજ, લચ્છુ મહારાજ અને અચ્ચન મહારાજની પરંપરા જાળવી છે. કથ્થકમાં નવી ઇનોવેટિવ સ્ટાઇલ પણ તે જ લઇ આવ્યા. નવી દિલ્હીના કથ્થક કેન્દ્ર ખાતે વરસો સુધી તેમણે ભારતના શ્રેષ્ઠ ક્લાસિકલ ડાન્સરોને તાલીમ આપી. ડાન્સ-ડ્રામા એટલે કે નૃત્યનાટિકાના અનેક નવીન પ્રકારના પ્રયોગો કર્યા અને ઘણા એવોર્ડઝ પણ મેળવ્યા. ફિલ્મોમાં પણ તેમણે કોરિયોગ્રાફ કરેલા ગીતો આપણે જોઇ ચૂકયા છે. સત્યજિત રેની ફિલ્મ ‘શતરંજ કે ખિલાડી’, સંજય ભણશાળીની ફિલ્મ ‘દેવદાસ’માં તેમણે ગીતો પર કોરિયોગ્રાફી કરી છે. ‘દેઢ ઇશ્ક્યિા’, ‘ઉમરાવ જાન’ અને હમણાં આવેલી ફિલ્મ ‘બાજીરાવ મસ્તાની’ના અમુક ગીતોમાં પણ બિરજુ મહારાજનું યોગદાન રહ્યું જે ભારતીય દર્શકોને સેવન્ટી એમ એમના પડદે જોવા મળ્યું. બિરજુ મહારાજ કથ્થકનું અને ઇન્ડિયન ક્લાસિકલ ડાન્સ ફોર્મનું એક અલાયદું ગુરુશિખર છે. તેઓ હજુ પણ નૃત્યમાં કાર્યરત છે જે નૃત્યકળાના જ નહિ દેશના સમસ્ત કલાજગતના પણ સદનસીબ કહેવાય.